TFDมีเสน่ห์ดึงดูดนักลงทุนต่างชาติ
TFD ร่วมวงหุ้นกู้จ่อขาย 3,500 ล้าน ได้ดี 2 เด้ง มีเงินลุยธุรกิจ ลดต้นทุนเงิน ปลื้มหุ้นเข้า MSCI ต่างชาติยิ่งชื่นชอบ
20 พ.ค. 2556

TFD ร่วมวงหุ้นกู้จ่อขาย 3,500 ล้าน ได้ดี 2 เด้ง มีเงินลุยธุรกิจ ลดต้นทุนเงิน ปลื้มหุ้นเข้า MSCI ต่างชาติยิ่งชื่นชอบ
นายอภิชัย เตชะอุบล ประธานเจ้าหน้าที่บริหาร บริษัท ไทยพัฒนาโรงงานอุตสาหกรรม (TFD) เปิดเผยว่า หุ้นของบริษัทเป็นที่สนใจของนักลงทุนต่างชาติมากยิ่งขึ้น ภายหลังจากได้รับเลือกเข้าสู่การคำนวณดัชนี MSCI ซึ่งจะมีผลตั้งแต่วันที่ 1 มิ.ย. 2556 นี้ 
ที่ผ่านมา มีนักลงทุนต่างชาติเข้ามาขอข้อมูลของบริษัทต่อเนื่องและล่าสุดบริษัทหลักทรัพย์ภัทร ได้นำนักลงทุนมาขอข้อมูลและกองทุนโพลินีของประเทศสิงคโปร์ก็เข้ามาพบ ซึ่งคำถามที่นักลงทุนสนใจมาก เช่น ทำไมราคาหุ้นของบริษัทถึงวิ่งเร็วมากและบริษัทมีแผนในการทำธุรกิจอย่างไร 
“เราได้ชี้แจงให้นักลงทุนทราบถึงพัฒนาการและการเติบโตของบริษัทที่จะมีอย่างต่อเนื่อง เพราะมีที่ดินมากจนสามารถรองรับการพัฒนาทั้งโรงงานสำเร็จรูปและพื้นที่ขายได้อีกนานถึง 58 ปี” นายอภิชัย กล่าว
นอกจากนี้ ล่าสุดคณะกรรมการบริษัทได้มีมติอนุมัติให้บริษัทออกและเสนอขายหุ้นกู้วงเงิน 3,500 ล้านบาท และจะขอที่ประชุมวิสามัญผู้ถือหุ้นในเดือน มิ.ย.นี้ นับเป็นครั้งแรกที่บริษัทหันมาระดมเงินทุนในตลาดหุ้นกู้ เพราะได้ต้นทุนทางการเงินที่ถูกลง และดีกว่าอัตราดอกเบี้ยที่บริษัทกู้กับสถาบันการเงิน
“เงินที่จะได้จากการขายหุ้นกู้ส่วนหนึ่งจะนำไปคืนหนี้ และจะนำไปพัฒนาโรงงานสำเร็จรูปที่มีขนาด 1 แสนตารางเมตรและปีหน้าจะทำอีก 1.5 แสนตารางเมตร เพื่อที่จะนำโรงงานสำเร็จรูปขายเข้ากองทุนอสังหาริมทรัพย์”
ปัจจุบัน บริษัทได้ยื่นต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อขายโรงงานสำเร็จรูปเข้ากองทุนมูลค่ากว่า 700 ล้านบาท ซึ่งจะทำให้ไตรมาส 2 บริษัทจะมีกำไรพิเศษเกิดขึ้น 
นอกจากนี้ บริษัทจะสามารถรับรู้รายได้จากการโอนคอนโดมิเนียมที่ได้เข้าไปซื้อเข้ามาด้วย ทำให้ไตรมาส 2 ผลดำเนินงานดีขึ้นจากไตรมาสแรกที่ผ่านมา 
ตอนนี้หุ้น TFD ถือว่าเป็นที่สนใจของนักลงทุนทั้งในและต่างประเทศ เนื่องจากบริษัทมีแผนชัดเจนที่จะทำให้ธุรกิจเติบโตอย่างต่อเนื่องและล่าสุดมูลค่าหลักทรัพย์ตามราคาตลาด (มาร์เก็ตแคป) ขึ้นมาอยู่ที่ 1.4 หมื่นล้านบาท
ทั้งนี้ บริษัทขนาดกลางและเล็กที่หันมาระดมทุนด้วยการออกหุ้นกู้นอกจาก TFD แล้ว ยังมีบริษัท ซินเท็ค คอนสตรัคชั่น (SYNTEC) ที่ขอออกหุ้นกู้วงเงิน 350 ล้านบาท เพื่อนำเงินไปขยายธุรกิจ